शतरंज के राष्ट्रीय खिलाड़ी बृजेश अग्रवाल के साढ़े पांच वर्षीय बेटे का अदनबाग एक्सटेंशन, दयालबाग (न्यू आगरा) से मंगलवार को अपहरण हो गया। उनका छोटा बेटा उज्जवल वारदात का प्रत्यक्षदर्शी है। उसने पुलिस को बताया कि ड्राइवर अंकल बाइक से भइया को पार्टी में लेकर गए हैं। मासूम के इस बयान के बाद पुलिस ने नगला तल्फी निवासी विष्णु की तलाश शुरू कर दी है। वह पिछले दिनों अग्रवाल परिवार को करौली लेकर गया था। घटना दोपहर करीब दो बजे की है। वारदात से पूरा अग्रवाल परिवार सहमा हुआ है। कालोनी में भी दहशत है।